KASET คาดปีนี้พลิกกำไร หลังรายได้พุ่ง เล็งล้างขาดทุนสะสม 211.78 ลบ.
KASET คาดปีนี้พลิกกำไร ตามรายได้ที่เติบโตมาที่ 1.7 พันลบ. หลังมองเศรษฐกิจเริ่มมีเสถียรภาพ-เตรียมส่งออกข้าวจากลาวไปยุโรป เตรียมล้างขาดทุนสะสม 211.78 ลบ.
10 ก.พ. 2559

นายสมฤกษ์ ตั้งพิรุฬห์ธรรม ประธานเจ้าหน้าที่บริหารบริษัท ไทยฮา จำกัด (มหาชน) หรือ KASET เปิดเผยว่า บริษัทตั้งเป้าหมายรายได้ปี 59 จะเติบโตมาที่ราว 1,700 ล้านบาท และพลิกมีกำไรสุทธิได้ในปีนี้ หลังมองระบบเศรษฐกิจในประเทศเริ่มมีเสถียรภาพ รวมถึงเตรียมส่งออกข้าวจากลาวไปยุโรป หลังได้รับสิทธิสิทธิพิเศษทางภาษีศุลกากร (GSP)  ขณะที่ศึกษาการลงทุนขยายฐานผลิตไปในประเทศอื่นในกลุ่มประชาคมเศรษฐกิจอาเซียน (AEC) เพิ่มเติมด้วย โดยให้ความสนใจที่เวียดนามเป็นหลัก
สำหรับเป้าหมายรายได้ในปีนี้ คาดว่าจะเป็นรายได้จากการส่งออกราว  1,100 ล้านบาท และรายได้จากในประเทศ 600 ล้านบาท
“เราเชื่อว่าเราจะทำได้ จากความตั้งใจที่เรายังมีอยู่ โดยเศรษฐกิจที่เป็น new normal ทำให้เราก็มีการปรับตัวและเข้าใจกับระบบเศรษฐกิจแบบใหม่มากขึ้นทั้งทั่วโลกและไทย ซึ่งในปีนี้เราก็มีแผนการดำเนินงานหลายด้าน แต่บางอย่างขอไม่เปิดเผย เนื่องด้วยเป็นกลยุทธ์ทางธุรกิจ อยากให้นักลงทุนไม่ต้องกังวล เรายืนยันที่จะดูแลผู้ถือหุ้นทุกกลุ่มด้วยใจ ขณะที่ในวันที่ 29 ก.พ.นี้ จะมีการประชุมคณะกรรมการบริษัท เราก็จะมีการพิจารณากันในหลายเรื่อง เช่น การล้างขาดทุนสะสมที่มีอยู่ 211.78 ล้านบาท ว่าจะทำได้อย่างไร เพื่อรักษาผลประโยชน์ของผู้ถือหุ้น ในการจ่ายปันผล”นายสมฤกษ์ กล่าว
ส่วนการลงทุนทั่วไป ของบริษัทในปีนี้จะมีการลงทุนเพิ่มเติมในเรื่องของระบบการจัดการโครงสร้างบัญชี (SPA) เพื่อรองรับการขยายธุรกิจในอนาคต โดยวางงบลงทุนจำนวน 10 ล้านบาท